|Lepinguta sõidukite menetlus|


Kui sõiduk on kantud liiklusregistrisse või see tuleks liiklusseaduse kohaselt mootorsõidukina või selle haagisena registrisse kanda, siis on sõiduki omanikul kohustus sõlmida selle sõiduki suhtes liikluskindlustuse leping. Liiklusregistris registreeritud sõiduki suhtes tuleb liikluskindlustuse leping sõlmida sõltumata sellest, kas sõidukit teeliikluses kasutatakse või mitte.


Liikluskindlustuse süsteemi tõhusa toimimise tagamiseks on mitu kontrollisüsteemi. Üks neist on LKFi kohustus teavitada sõidukiomanikke sõlmimata kindlustuslepingust ja õigus nõuda kolmekordse kindlustusmakse tasumist, kui sõiduki omanik ei täida kindlustuslepingu sõlmimise kohustust.
Kindlustuslepinguta sõidukite menetlemisel teeb LKF alljärgnevaid toiminguid.
1. Tuletab sõiduki omanikule meelde kindlustuslepingu sõlmimise kohustust.
LKF saadab sõiduki omanikule teate sõlmimata kindlustuslepingust. Teade saadetakse siis, kui pärast sõiduki registreerimist liiklusregistris ei ole mõistliku aja jooksul kindlustuslepingut sõlmitud või kui liikluskindlustuse leping on lõpetatud ja uut lepingut selle sõiduki suhtes ei ole sõlmitud.
Teates palutakse sõlmida mõistliku aja jooksul liikluskindlustuse leping või teha liiklusregistris vastav toiming. Samuti teavitatakse teates sõiduki omanikku sellest, mis järgneb, kui sõiduki omanik ikkagi ei täida seaduse nõudeid.
Kui sõiduki omanik sõlmib seejärel liikluskindlustuse lepingu või teeb liiklusregistris vastava toimingu (kustutab sõiduki registrist või korrastab registri andmed), siis järgmised tegevused ei käivitu, sh ei tule tasuda kolmekordset kindlustusmakset.
2. Esitab sõiduki omanikule nõude tasuda kolmekordne kindlustusmakse perioodi eest, mil sõiduki suhtes ei olnud kehtivat lepingut.
Esimese nõude esitab LKF siis, kui sõiduki omanik ei ole teates määratud tähtaja jooksul sõlminud kindlustuslepingut ega teinud toimingut liiklusregistris. Esimese nõude periood on alates teate esitamisest kuni nõude esitamiseni.
Kui sõiduki omanik jätkuvalt ei täida seaduses sätestatud kohustust, siis esitab LKF perioodiliselt nõudeid uute perioodide eest.
Nõude suuruseks on kolmekordne kindlustusmakse vastava perioodi eest.
Sõiduki omanik on seaduse kohaselt kohustatud nõude tasuma ehk maksma LKFile kolmekordse kindlustusmakse.
Kindlustuslepingu sõlmimise kohustus